《次韵文士颖留题李子充双寂轩诗》
宋代·郭印

默默幽轩祗自知，天人一理未容欺。
檐光坐揖青山入，窗影閒看白日移。
休道嚣尘侵晏宅，由来表里堪黄陂。
思惟泯处全真现，存得灵龟笑朵颐。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。